מוחמד גדיר

קריירה

גדיר נולד בביר אל-מכסור ובילדותו הצטרף למחלקת הנוער של מכבי חיפה, שם התחיל את דרכו כמגן, אך מאוחר יותר הוסט לעמדת החלוץ. במחלקות הנוער הוא הפגין יכולות של כובש מצטיין ושל שחקן בעל מהירות גבוהה. בעונת 2006/2007 כבש 13 שערים ונבחר לשחקן המצטיין של קבוצת נערים א' של המועדון. בעונת 2007/2008 הועלה לקבוצת הנוער, וגם בה נבחר לשחקן המצטיין, ובסיום העונה ערך את הופעת הבכורה שלו בקבוצה הבוגרת של המועדון.
בעונת 2008/2009, על אף פציעה שהשביתה אותו למשך כחודש, שיחק גדיר 14 פעמים במדי הקבוצה הבוגרת של מכבי חיפה בליגת העל, ואת שער הבכורה שלו בליגת העל כבש ב-14 בנובמבר 2008, במשחק מול הפועל פתח תקווה. בעונה זו המשיך לשחק במקביל בקבוצת הנוער, והיה שותף גם לאליפות בה זכתה הקבוצה הבוגרת וגם לאליפות בה זכתה קבוצת הנוער.
בפתיחתה של עונת 2009/2010 הפך גדיר לשחקן קבוע בהרכב הקבוצה הבוגרת, בהיותו בן 18. כבר באותו קיץ הוא סייע לקבוצה להעפיל בפעם השנייה בתולדותיה לשלב הבתים של ליגת האלופות לאחר שכבש שלושה שערים במוקדמות, כולל בניצחונות 2–1 ו-3–0 על רד בול זלצבורג האוסטרית בסיבוב הרביעי. בעונת 2010/2011 כבש שישה שערי ליגה וזכה עם הקבוצה באליפות נוספת.
בחלוף השנים חלה ירידה ביכולתו של גדיר והוא החל לקבל פחות דקות משחק. לקראת ינואר 2012 אף עלתה האפשרות כי גדיר יושאל לקבוצה אחרת, אולם לבסוף החליט להישאר במכבי חיפה עד לתום העונה. בתחילת עונת 2012/2013 שיחרר מאמן מכבי חיפה, ראובן עטר, את גדיר מהקבוצה. ב-12 באוגוסט חתם בשורות ואסלנד-בוורן מליגת העל הבלגית, שם שיחק לצידם של גל שיש וברק בדש, אך לא זכה לדקות משחק רבות במדי הקבוצה.
ב-29 במאי 2013 חזר גדיר לישראל והושאל לקבוצת בני סכנין. בעונתו הראשונה בקבוצה כבש חמישה שערי ליגה ב-32 הופעות, ובעונת 2014/2015 כבש 16 שערים והיה סגן מלך השערים של ליגת העל אחרי ערן זהבי.
ב-11 ביוני 2015 חזר לקדנציה שנייה בליגת העל הבלגית וחתם לארבע שנים בלוקרן, ששילמה למכבי חיפה עבורו חצי מיליון דולר. גדיר שיחק חצי עונה בלוקרן ושותף בשמונה משחקי ליגה.
ב-3 בפברואר 2016 חזר גדיר לישראל וחתם לשלוש וחצי שנים בהפועל באר שבע, ששילמה עבורו 300 אלף אירו. ב-9 בפברואר ערך את הופעת הבכורה שלו בקבוצה בניצחון 2–0 על בית"ר תל אביב רמלה במסגרת גביע המדינה. ב-13 בפברואר ערך את הופעת הבכורה שלו בקבוצה במסגרת ליגת העל מול הפועל חיפה באצטדיון סמי עופר בו ניצחה באר שבע 2–1. עד תום העונה שותף גדיר בתשעה משחקי ליגה וזכה עם הקבוצה באליפות. ב-11 באוגוסט זכה עם הקבוצה בתואר אלוף האלופים לאחר ניצחון 4–2 על מחזיקת הגביע מכבי חיפה. גדיר שיחק עם הקבוצה במוקדמות ליגת האלופות והעפיל עמה לשלב הבתים של הליגה האירופית. ב-28 בדצמבר זכה גדיר עם באר שבע בגביע הטוטו לאחר שנכנס כמחליף בניצחון 1-4 על עירוני קריית שמונה במשחק הגמר. גדיר שותף ב-15 משחקי ליגה בעונה זו, בהן כבש שלושה שערים, ובסופה זכה עם הקבוצה באליפות שנייה ברציפות. בתחילת עונת 2017/2018 שוב זכה עם הקבוצה בתואר אלוף האלופים, כשפתח בהרכב וכבש שער בניצחון 4–2 על מחזיקת הגביע בני יהודה, אך לאחר משחק ליגה אחד נפצע ולא חזר לשחק עד תום העונה, בה זכה עם הקבוצה באליפות שלישית ברציפות.
ב-8 בספטמבר 2018 חתם בקבוצת בני סכנין על חוזה לשנתיים. בתום העונה נשרה סכנין לליגה הלאומית.
ב-4 ביולי 2019 חתם לשנתיים בבני יהודה תל אביב. הוא ערך את הופעת הבכורה שלו בקבוצה ב-8 באוגוסט 2019 במשחק שנגמר בתיקו 2–2 עם נפטצ'י באקו במסגרת הסיבוב השלישי של מוקדמות הליגה האירופית, בו גאדיר כבש ובישל.

נבחרות ישראל

גדיר שיחק במדי נבחרת הנערים ונבחרת הנוער של ישראל, ובנבחרת הצעירה כבש לראשונה במשחק הבכורה שלו בנובמבר 2008 מול הנבחרת הצעירה של סרביה. עד שנת 2012 ערך בסך הכל 15 הופעות במדי הנבחרת הצעירה, בהן כבש שער אחד.